ELŐTERJESZTÉS

**Szombathely Megyei Jogú Város Közgyűlésének 2018. április 26-i ülésére**

**Javaslat a SZOMHULL Szombathelyi Hulladékgazdálkodási Közszolgáltató Nonprofit Kft. 2017. évi beszámolójának elfogadására**

Tájékoztatom a Tisztelt Közgyűlést, hogy a SZOMHULL Nonprofit Kft. elkészítette a 2017. évi beszámolóját, amely szerint a társaság adózott eredménye 425.411 eFt veszteség. A nagy összegű veszteség oka a társaság által készített előterjesztés szerint, hogy az NHKV Zrt.-től kapott szolgáltatási díj nem nyújt fedezetet a közszolgáltatás költségeire.

A társaság árbevétele a 2016-os évhez viszonyítva jelentősen csökkent, amit részben a szolgáltatási terület szűkülése idézett elő. A Kft. 2016-ban a várható veszteségre tekintettel 43 vidéki településen felmondta a közszolgáltatási szerződést. 2017. áprilisában az NHKV Zrt. visszavonta a társaságtól a közszolgáltatás végzéséhez szükséges megfelelőségi véleményt, amelynek hatására a megmaradt vidéki települések – Táplánszentkereszt és Ják kivételével – felmondták a Kft.-vel kötött közszolgáltatási szerződést. Az árbevétel további csökkenését az okozta, hogy az NHKV Zrt. az elszámolás során a korábbi 2,50 Ft/liter egységár helyett 2017. II. negyedévétől kezdődően már csak 1,95 Ft/liter elszámolási egységárat alkalmaz.

A szolgáltatási mennyiség csökkenése ellenére a költségek 90 %-át kitevő alvállalkozói díj összege növekedett, aminek oka a SZOVA Nonprofit Zrt-vel kötött alvállalkozói szerződés módosítása, amely szerint a korábbi differenciált alvállalkozói díj helyett egységesen 3,50 Ft/liter áron történik a teljesítmény elszámolása, és ez a korábbinál lényegesen magasabb költségeket eredményezett. A SZOVA Zrt. és a SZOMHULL Kft. 2017. szeptember 28-án módosított a közöttük 2015. február 13-án kötött, a hulladékgazdálkodási közszolgáltatás nyújtásáról szóló megállapodást. A módosított megállapodás tartalmazza a hivatkozott 3,5 Ft/liter árat. A megállapodást taggyűlési, illetőleg közgyűlési felhatalmazás nem erősítette meg a SZOMHULL Nonprofit Kft. társasági szerződése 2.6. g) pontjára hivatkozással: „Taggyűlés kizárólagos hatáskörébe tartozik….: olyan szerződés megkötésének jóváhagyása, melyet a társaság saját tagjával, ügyvezetőjével vagy azok közeli hozzátartozójával (Ptk. 8:1.§ (1) bekezdés 1.) …köt, kivéve, ha az utóbbi szerződés megkötése a társaság szokásos tevékenységéhez tartozik.”

Fentiek együttes eredményeként a második félévben a társaság nem tudott eleget tenni a SZOVA Nonprofit Zrt-vel szembeni kötelezettségeinek, a tartozás a mérleg fordulónapján meghaladta a 736 millió Ft-ot. A veszteség következtében a társaság saját tőkéje a törvényben előírt minimum alá csökkent, így Szombathely Megyei Jogú Város Önkormányzatának 248.328 eFt pótbefizetési kötelezettsége keletkezett. A Kft. ezért az NHKV Zrt-hez kíván fordulni a 2017. évre kifizetett szolgáltatási díjak felülvizsgálata érdekében.

A Polgári Törvénykönyvről szóló 2013. évi V. törvény (Ptk.) 3:133. § (2) bekezdése szerint

„Ha egymást követő két üzleti évben a társaság saját tőkéje nem éri el az adott társasági formára kötelezően előírt jegyzett tőkét, és a tagok a második év beszámolójának elfogadásától számított három hónapon belül a szükséges saját tőke biztosításáról nem gondoskodnak, e határidő lejártát követő [hatvan](https://optijus.hu/optijus/lawtext/1-A1300005.TV?tkertip=4&tsearch=hatvan*&page_to=-1#ws4) napon belül a gazdasági társaság köteles elhatározni átalakulását. Átalakulás helyett a gazdasági társaság a jogutód nélküli megszűnést vagy az egyesülést is választhatja. A Kft. 2016. évi beszámolójában a saját tőke -162.868e Ft, a 2017. évi beszámolóban -245.328eFt, törzstőkéje 3.000eFt.

Az Önkormányzat költségvetésében jelenleg nem áll rendelkezésre a pótbefizetési kötelezettség teljesítéséhez szükséges 248.328 eFt összegű fedezet. Így a társaság saját tőke helyzetének rendezésére más megoldást kell találni. Mivel a jegyzett tőke összege a törvényi minimum, törzstőke leszállításra nincs lehetőség. A helyzet rendezésére külső forrás hiányában a tulajdonosokkal szembeni kötelezettség (önkormányzati tagi kölcsön tartozás, SZOVA Zrt-vel szembeni alvállalkozói díj tartozás) elengedése lehet megoldás.

Amennyiben a NHKV Zrt. a szolgáltatási díjak felülvizsgálatára vonatkozó kérelem alapján külső forrást biztosít a Kft. részére, ez is megoldást jelenthet a tőkepótlásra. Így javaslom, a Tisztelt Közgyűlés kérje fel a társaság ügyvezetőjét, hogy a társaság továbbműködésére vonatkozóan a Közgyűlés júniusi ülésére a Ptk. rendelkezéseinek megfelelően dolgozza ki részletesen a döntési alternatívákat összhangban a hulladékgazdálkodási tevékenység hosszú távú megoldási lehetőségeivel. A júniusi Közgyűlésen a három hónapos törvényi határidőn belül végleges döntést kell hozni a társaság tőkeszerkezetére vagy további működésére vonatkozóan.

A társaság által készített előterjesztés határozati javaslata tartalmazza a vezető tisztségviselők részére adható felmentvényről történő döntéshozatalt. A Ptk. 3:117. § (1) bekezdése szerint, ha a társaság legfőbb szerve a vezető tisztségviselő kérésére a beszámoló elfogadásával egyidejűleg az előző üzleti évben kifejtett ügyvezetési tevékenység megfelelőségét megállapító felmentvényt ad, a társaság a vezető tisztségviselő ellen akkor léphet fel az ügyvezetési kötelezettségek megsértésére alapozott kártérítési igénnyel, ha a felmentvény megadásának alapjául szolgáló tények vagy adatok valótlanok vagy hiányosak voltak. A társaság kérte a felmentvény megadását az ügyvezető részére.

Tájékoztatom a Tisztelt Közgyűlést, hogy a SZOMHULL Nonprofit Kft. 2017. évi beszámolója terjedelmére tekintettel elektronikus úton kerül megküldésre, amely elérhető és letölthető a www.szombathely.hu honlapon a „Közgyűlés / e-közgyűlés/ 2018” menüpont alatt.

A Kft. Felügyelőbizottsága a beszámolót a 2018. április 20-i ülésén tárgyalja, így az általa hozott döntések, valamint a könnyvizsgálói záradék az ülésen kerülnek ismertetésre.

Kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2018. április 20.**

**/: Dr. Puskás Tivadar :/**

**Határozati javaslat**

**........../2018. (IV.26.) Kgy. sz. határozat**

1. A Közgyűlés a társaság 2017. évi beszámolóját 586.122 ezer forint mérlegfőösszeggel, 639.882 ezer forint árbevétellel, 424.460 ezer forint üzemi és 425.411 ezer forint adózott veszteséggel jóváhagyásra javasolja a társaság taggyűlésének.
2. A Közgyűlés elfogadásra javasolja a társaság taggyűlésének, hogy a társaság 2017. évi vesztesége az eredménytartalék terhére kerüljön átvezetésre.
3. A Közgyűlés tudomásul veszi, hogy a SZOMHULL Nonprofit Kft. SZOMHULL Nonprofit Kft. saját tőkéje a 2017. évi veszteség miatt a jogszabályban előírt minimális összeg alá csökkent. A Közgyűlés felkéri a társaság ügyvezetőjét, hogy Közgyűlés júniusi ülésén adjon tájékoztatást az NHKV Zrt. felé a 2017. évre kifizetett szolgáltatási díjak felülvizsgálata érdekében benyújtott kérelem elbírálásáról. Amennyiben a társaság számára külső forrás a júniusi Közgyűlésig nem áll rendelkezésre, a Ptk. 3:133. § (2) bekezdése alapján a társaság a saját tőke biztosítására vagy a társaság jövőjére vonatkozóan a Ptk. rendelkezéseinek megfelelően dolgozza ki a döntési alternatívákat összhangban a hulladékgazdálkodási tevékenység hosszú távú megoldási lehetőségeivel.
4. A Közgyűlés elfogadásra javasolja a társaság Taggyűlésének, hogy a SZOMHULL Nonprofit Kft. ügyvezetőjének a 2017. évi ügyvezetés megfelelőségét megállapító felmentvényt megadja.
5. A Közgyűlés felhatalmazza Szombathely Megyei Jogú Város Polgármesterét arra, hogy a SZOMHULL Nonprofit Kft. taggyűlésén a fenti döntéseket képviselje.

**Felelős:** Dr. Puskás Tivadar polgármester

 Molnár Miklós alpolgármester

 Dr. Károlyi Ákos jegyző

 (A végrehajtásért felelős:

 Lakézi Gábor, a Városüzemeltetési Osztály vezetője

 Stéger Gábor, a Közgazdasági és Adó Osztály vezetője

Puklér Géza, a társaság ügyvezetője)

**Határidő:** 1.-2. és 4.-5. pont: a társaság taggyűlése

 3. pont: a Közgyűlés júniusi ülése